**Îmbracă-te-n magnolie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- De ce nu-mi bați și tu-n fereastră, doamnă,

Să mă scufund în decolteu-adânc,

Să-mi scald privirea-n el precum un țânc

Că sunt sătul de ploaie? Parcă-i toamnă,

Pe caldarâm e mâzgă și-n livadă

Nu sunt privighetori ori poate tac

Că vremea merge astăzi ca un rac

Și-n loc de flori mai spulberă zăpadă.

Îmbracă-te-n magnolie spre seară

Și calcă-mi fin peste melancolii,

Cu tocu'-nalt și minijup să vii

Și-am să te-ascund în suflet, primăvară!

- Stau lângă pragul nins al îndoielii

Dar nu-ndrăznesc, străine, să te strig,

Pe străzi se plimbă vântul şi e frig,

Amnezică, în profunzimea pielii,

Te simt curgând cu sângele deodată,

Ţi-aş da un nume dulce, de alint,

Aş bea din cupa palmelor absint

Şi-aş fi pentru vecie condamnată

Să înfloresc în vremuri fără soare

La geamul tău, o floare şi un gând

Deschise-n zori pe trupul meu plăpând,

Să îţi ofer şi-o zi de sărbătoare.

Ioan Grigoraș Liliana Trif